Gellet a rahen komz deoch ag an evned: atav ar memes re er memes lech, mes lunedoù gevell genin hiniv, neuze e chellan arvestiñ gwell o livioù; atav ur vandennad pennigoù-glaou du, devediged kabell du er pupli, é tebriñ frouezh uhelvarr. Pelloch, un daraskl (grive draine, Turdus viscivorus);  viscivorus a dalv hag a zebr uhelvarr. Hag e ra ! En ur wezenn pupli en he gwelan, e-tal bodoù uhelvarr. Ur griadenn sech-bras, rust, a za geti: Krrrrrrrrrrrrr ! Taraskl, un daraskl.  Met ar blijadur vrasañ am eus edan heol ar gendahoe a zo gwelet en-dro sivi faos (gwell eo lâret Sivi India a-benn ar fin, rak ur spesad sivi faos a zo dija dre amañ, get boketoù gwenn, er gener Potentilla), ar plant-se daet a bell (su Azia): Duchesnea indica, get o boketoù melen hag o frouezh ront ha ruz, sivi divlas  anezhe. Komzet em boa anezhe e jardrin ma zud, ha penaos hor boa int degaset a jardrin ma mamm-gozh. Hama, ar wezh kentañ din gwelet ar blantenn-se er-maez a jardrinioù ma familh ! Emañ aze doch em strewiñ, àr he zrankilite èl ma vez lâret, edan ar gwez pupli. Boketoù ha frouezh geti, na bout e tostaomp doch Nedeleg.  Ar spesad-se neo ket é aloubiñ ar vro choazh, met rekis eo derchel soñj penaos e lechioù zo er chreisteiz eo tost an dra-se a arru !    Nag en ho jardrin-chwi, marse ho  peus gwelet ur blantenn Duchesnea indica choazh ?  Dins lo vostre jardin, benlèu que i a una planta daquela mena ?    Lakaat a ran ar foto arre